La iniciativa “Un café amb l'alcalde” compleix un any amb prop de 60 peticions ateses
11 de abril de 2025

• Un espai on veïns i veïnes comparteixen inquietuds, propostes, suggeriments o idees amb Salva Torrent cada primer dimarts de mes.

Aquest mes d'abril es compleix un any des que l'Ajuntament de l'Eliana llançara la iniciativa “Un café amb l'alcalde”, un espai de trobada directa amb Salva Torrent i sense intermediaris entre la ciutadania i l'administració local.

Al llarg d'aquest temps s'han celebrat un total de 12 trobades en el despatx de l'alcalde, en els quals han participat un total de 56 veïns i veïnes, amb un clima de diàleg constructiu, escolta activa i propostes concretes. Aquest format ha permés acostar la gestió municipal al dia a dia de la ciutadania, conéixer de primera mà les seues preocupacions, suggeriments i projectes, i traslladar informació clara i directa sobre les accions del govern local.

Tal com assenyala l'alcalde, Salva Torrent: “Es tracta d'una oportunitat real d'escoltar-nos i de continuar construint, entre tots i totes, l'Eliana que volem. Estic molt agraït per la participació, el respecte i el compromís que he trobat en cada trobada”.

Gràcies a aquestes reunions, s'han impulsat diverses millores en matèria de mobilitat urbana, manteniment de parcs i jardins, seguretat ciutadana, neteja, millora de voreres o programació cultural, entre altres temes. A més, s'ha generat un espai de corresponsabilitat ciutadana en la presa de decisions, de participació i de transparència.

Les trobades se celebren el primer dimarts de cada mes en horari de matí, a les 11.30 i a les 12 hores, o de vesprada, a les 18:30 i a les 19 hores. Les persones interessades a participar en aquesta iniciativa poden sol·licitar cita a través del correu electrònic uncafeconsalvatorrent@leliana.es o en el número de telèfon 664 051 364.